《和酬欧阳伯庸》
元代·郭钰

往年读书竹深处，君家叔父相宾主。一门群从君最奇，赋诗已有惊人句。

秋高沆瀣泻金茎，日迥瑶台森玉树。边烽飞度吴江浦，燕归尽失旧门户。

十五年间百忧集，相逢不敢诉艰苦。昨者见君俱老苍，形容虽变气如故。

青眼惟逢旧客开，素衣不受缁尘污。松下长琴按新谱，流水高山必自语。

听者不知复不顾，始见高人有真趣。乃仍食贫忍羁旅，俯仰词林谁比数。

射工伺影江波暮，长日闭门傲寒暑。云松千尺冥冥风，野桃三月潇潇雨。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。